**Iraklionin arkeologinen museo** (kreik. Αρχαιολογικό Μουσείο Ηρακλείου, *Archaiologikó Mouseío Irakleíou*) on arkeologinen museo Iraklionin kaupungissa Kreetan saarella Kreikassa. Se on yksi koko Kreikan suurimmista ja merkittävimmistä museoista ja maailman merkittävin minolaista kulttuuria esittelevä museo. Museon kokoelmiin kuuluu esineitä esihistorialliselta kaudelta antiikin ajan lopulle saakka. Tunnetuimpia ovat monet minolaiset taide-esineet. Museo on perustettu vuonna 1883.

Historia
--------

Museon kokoelmia.
Iraklionin kaupungin arkeologinen kokoelma syntyi vuonna 1883. Se toimi alun perin pienissä tiloissa Pyhän Menaksen katedraalin vieressä. 1900-luvun alkupuolella museon kokoelmat laajenivat ensin yksityisten lahjoitusten kautta ja sitten Kreetalla alkaneiden suurten arkeologisten kaivausten, kuten Knossoksen ja Faistoksen minolaisten palatsikeskusten kaivausten, seurauksena.

Ensimmäinen varsinainen museorakennus rakennettiin vuosina 1904–1907 vuoden 1856 maanjäristyksessä tuhoutuneen venetsialaisaikaisen Pyhän Franciscuksen luostarin paikalle. Vuonna 1912 sitä laajennettiin ja se sai uusklassisen ulkoasun. Nykyinen museorakennus rakennettiin vuosina 1937–1940 ja avattiin toisen maailmansodan jälkeen vuonna 1952. Rakennusta laajennettiin vuonna 1964, ja se uusittiin kokonaan vuosina 2006–2013, jolloin vain pieni perusnäyttely oli avoinna.

Rakennus
--------

Museo sijaitsee Iraklionin vanhan keskustan itäosassa. Museorakennus edustaa modernia arkkitehtuuria. Sen on suunnitellut kreikkalainen arkkitehti Pátroklos Karantinós. Museossa on 27 näyttelyhuonetta, jotka esittelevät Kreetan historiaa pääosin aikajärjestyksessä. Osa huoneista on keskittynyt johonkin teemaan, kuten seinämaalauksiin. Rakennuksessa on näyttelytilojen lisäksi tutkimustiloja ja laboratorioita, erillinen tieteellinen kokoelma, kirjasto, museokauppa sekä kahvila. Museorakennuksessa järjestetään erilaisia kulttuuritapahtumia.

Kokoelmat
---------

Museon kokoelmiin kuuluu noin 15 000 esinettä. Ne sijoittuvat noin 5 000 vuoden ajanjaksolle neoliittiselta kivikaudelta roomalaiselle kaudelle saakka. Suurin osa esineistä on minolaiselta kaudelta, joka oli Kreetan esihistoriallista pronssikautta. Näihin lukeutuu keramiikkaa, kivestä veistettyjä esineitä, sinettisormuksia ja -leimasimia, pienoisveistoksia, metalliesineitä, koruja sekä seinämaalauksia. Esineet ovat pääosin minolaisista palatseista, asutuksista, pyhäköistä, luolista ja haudoista keskiseltä ja itäiseltä Kreetalta, mukaan lukien Knossos, Faistos, Agía Triáda, Káto Zákros, Mália ja Kamáresin luola.

Tunnetuimpiin museoesineisiin kuuluvat muun muassa Knossoksen seinämaalaukset eli freskot; Faistoksen kiekko; pienet käärmejumalatarpatsaat; minolaiset korut, kuten Málian Chrysólakkoksesta löydetty kultainen mehiläisriipus; Agía Triádan sarkofagi; Arkalochórin kirves; sekä Kamáres-keramiikkaa edustavat esineet.

* Museon kokoelmia.Museon kokoelmia.
* Museon kokoelmia.Museon kokoelmia.
* Delfiinifresko Knossoksesta.Delfiinifresko Knossoksesta.
* Käärmejumalatarpatsaita Knossoksesta.Käärmejumalatarpatsaita Knossoksesta.
* Agía Triádan sarkofagi.Agía Triádan sarkofagi.
* Faistoksen kiekko.Faistoksen kiekko.
* Sinettisormuksia.Sinettisormuksia.
* Pelilauta ja -nappulat, 1600–1500 eaa.Pelilauta ja -nappulat, 1600–1500 eaa.
* Kivikristallinen rhyton. Káto Zákros, 1500–1450 eaa.Kivikristallinen rhyton. Káto Zákros, 1500–1450 eaa.
* Häränpäärhyton. Káto Zákros, 1500–1450 eaa.Häränpäärhyton. Káto Zákros, 1500–1450 eaa.
* Nyrkkeilijärhyton. Agía Triáda, 1500–1450 eaa.Nyrkkeilijärhyton. Agía Triáda, 1500–1450 eaa.
* Chrysólakkoksen kultainen mehiläisriipus.Chrysólakkoksen kultainen mehiläisriipus.
* Pronssinen rumpu Ídan luolasta, 700-luku eaa.Pronssinen rumpu Ídan luolasta, 700-luku eaa.
* Nuorta miestä esittävä pronssipatsas. Hierapytna, 1. vuosisata eaa.Nuorta miestä esittävä pronssipatsas. Hierapytna, 1. vuosisata eaa.

Lähteet
-------

1. 1 2 3  Heraklion Archaeological Museum: Description Ministry of Culture and Sports.  Arkistoitu 9.12.2012. Viitattu 23.11.2015.
2. 1 2 3  Heraklion Archaeological Museum: History Ministry of Culture and Sports.  Arkistoitu 23.1.2022. Viitattu 23.11.2015.
3. ↑  Archaeological Museum Municipality of Heraklion. Viitattu 23.11.2015.
4. 1 2 3  Heraklion Archaeological Museum: Exhibitions Ministry of Culture and Sports. Viitattu 23.11.2015.
5. ↑  Archaeological Museum of Herakleion *InterKriti*. Viitattu 23.11.2015.
6. ↑  The Archaeological Museum of Heraklion *Explore Crete*. Viitattu 23.11.2015.

Aiheesta muualla
----------------

* Kuvia tai muita tiedostoja aiheesta **Iraklionin arkeologinen museo** Wikimedia Commonsissa